tartuNLP/wikipedia-smugri-20251201 huggingface dataset:
Vientiane (provinssi)

Vientiane on Laosin provinssi, joka sijaitsee maan keskiosassa. Sen pinta-ala on 15 610 neliökilometriä. Vuoden 2015 väestönlaskennassa maakunnassa oli 419 090 asukasta. Sen pääkaupunki on Phonhong.
Maantiede.
Vientianen provinssi sijaitsee Vientianen kaupungin ja Luang Prabangin välisen tien varrella, noin 85 km maan pääkaupungista. Kaksi kolmasosaa maakunnasta on vuoristoista, yksi kolmannes tasaisempaa viljelyyn soveltuvaa maata, johon kuuluvat Mekong-joen varren viljavat maat. Laosin korkein vuori Phou Bia (2 819 metriä) sijaitsee tässä maakunnassa. Vang Viengin pikkukaupungin ympäristössä kalkkikivikalliot ovat muodostaneet karstimaata ja luolastoja. Se on matkailijoiden suosimaa aluetta kauniiden maisemiensa, monien urheilumahdollisuuksien ja historiallisten luostariensa takia.
Phou Khao Khouayn luonnonsuojelualueella elää elefantteja, gibboneita ja viherriikinkukkoja. Siellä kasvaa sekä kuivaa ikivihreää metsää että sekametsää. Lisäksi alueella on laajoja havumetsiä ja niiden yhteydessä paloaukeille syntyneitä ruohikkokasvustoja. Suojelualueen yhteydessä on Nam Leukin tekojärvi.
Provinssin matkailunähtävyyksiin kuuluvat useat luolat, vesiputoukset ja temppelit.
Provinssissa on kuusi yli kymmenentuhannen asukkaan kaupunkia tai kuntaa (vuoden 2015 laskennan mukaan): Phonhong, Vangvieng, Viengkham, Meun, Thoulakhom ja Feuang.
Historia.
Laot asettuivat Mekong-joen mutkaan 900-luvulla, ja paikkaa hallinnut "meuang" eli kaupunkivaltio menestyi, koska ympäröivä alluviaalitasanko oli hedelmällistä viljelysmaata. Seuraavien vuosisatojen aikana Vientiane oli vuoroin itsenäinen aluekeskus, vuoroin vietnamilaisten, burmalaisten tai siamilaisten vallassa.
Vientianen varhaiset kasvun vuodet ovat sidoksissa Lan Xangin kuningaskuntaan. Kun kuningaskunta, jonka pääkaupunki oli Luang Prabangissa, lähti leviämään kohti Vientianen kaupunkia, se perusti välietapin nykyiseen Vien Vongin kaupunkiin.
Toisen Indokiinan sodan aikana 1963-1971 Yhdysvallat perusti Vien Vongin lähelle lentotukikohdan.
Sodan aikana rojalistit alkoivat rakentaa Nam Ngumin patoa ja tekojärveä. Pato valmistui 1971. Uusi hallitus kaatoi metsät tulevan tekojärven tieltä, ja kun vanhat vuoret muuttivat saariksi, joitakin niistä käytettiin uudelleenkoulutusleireinä.
Talous.
Hedelmällinen jokilaakso on yksi Laosin tärkeimmistä maanviljelyalueista. Siellä kasvatetaan etenkin riisiä, mutta myös maissia, Jobinkyynelheinää, maniokkia, banaaneita, limettejä, kurkkuja, tamarindejä, tupakkaa ja vesimeloneita. Sen alueella kehitetään myös kalanviljelyä ja kalanjalostusta. Kemianteollisuuden tuotteista suunnitellaan kloridien ja alkalien jalostusta sekä lannoitetuotantoa.
Provinssin julkinen liikenne perustuu linja-autoihin. Vang Viengiin pääsee pääkaupungista noin kolmessa tunnissa, Luang Prabangista seitsemästä tunnissa. Halvempi vaihtoehto on "sawng taew", avolavapakettiauto, jonka lavalle on rakennettu penkit.
Väestö.
Vientianessa asuvat laot jaetaan kahteen pääryhmään: alankoalueiden lao loum, ja vuoristoseutujen lao sung. Molemmat ryhmät koostuvat useista alaryhmistä. Vuoristoalueilla elää hmongeja ja yaoja.
Venäjän naisten jalkapallon mestaruussarja

Venäjän naisten jalkapallon mestaruussarja () on Venäjän korkein naisten sarja jalkapallossa. Sarja perustettiin 1992 korvaamaan kaksi vuotta aiemmin perustettu Neuvostoliiton naisten mestaruussarja.
Joukkueet kaudella 2025.
Venäjän naisten pääsarjan joukkueet kaudella 2024–2025:
Juvan kirjasto

Juvan kunnankirjasto on Juvan kirkonkylällä toimiva kunnankirjasto. Se oli vuoteen 2020 saakka osa kolmen eteläsavolaisen kunnan - Juvan, Joroisten ja Rantasalmen - yhteistä Toenperän kirjastoa, mutta vuodesta 2021 lähtien on jälleen itsenäinen kunnankirjasto, jonka alueella kuitenkin kulkee ja pysähtyy aluekirjastoauto Jasso Toenperä. 
Juvan kirjasto perustettiin vuonna 1850. Vuonna 1921 kirjasto siirtyi kunnalliseksi palveluksi ja oman, arkkitehti Uolevi Leppäsen suunnitteleman talon se sai vuonna 1968. Kirjastotaloa laajennettiin ja saneerattiin arkkitehti Jaakko Merenmaan suunnitelman pohjalta vuonna 1996.
Vuonna 2018 kolmen kunnan yhteisen Toenperän kirjaston kokoelmiin kuului 172 857 nidettä, joista 150 292 oli kirjoja. Lainaajia näissä kirjastoissa oli yhteensä 4 968. He lainasivat yhteensä 248 011 nimikettä ja tekivät fyysisiä kirjastokäyntejä käyntejä 171 387 kertaa. Lainoista lähes kolmannes (78 799) tehtiin kirjastoauton kautta.
Juvan kirjasto kuuluu Etelä-Savon maakunnassa ja Pohjois-Savon eteläosassa toimivaan, kunnankirjastojen muodostamaan Lumme-kirjastokimppaan.
Nanaji Deshmukh

Nanaji Deshmukh (11. lokakuuta 1916 – 27. helmikuuta 2010) oli intialainen poliitikko ja aktivisti, joka tunnetaan huomattavana hindunationalistisen Rashtriya Swayamsevak Sangh (RSS) -järjestön vaikuttajana. Deshmukh sai kuolemansa jälkeen presidentti Ram Nath Kovindilta Intian korkeimman siviilikunniamerkin Bharat Ratnan vuonna 2019. 
Deshmukh syntyi bramiinisukuun Maharashtrassa sijaitsevassa kylässä nimeltä Kadoli. Hän liittyi RSS:n 13-vuotiaana, koska vaikuttui siitä kuinka RSS suojeli hindulaisia 1920-luvun Nagpurin mellakoissa. Hän myös uskoi, että RSS tulisi olemaan avainasemassa Intian pyrkimyksessä saavuttaa itsenäisyys brittihallinnosta. Toimiessaan täyspäiväisenä RSS-aktivistina ("pracharak") 1950-luvulla hän perusti RSS:n koulutussiiven perustamalla vuonna 1950 koulun Gorakhpuriin. Järjestön koulutussiiven nimeksi kehittyi lopulta 1970-luvulla Vidya Bharati. Vuonna 1969 hän perusti "Deendayal Research Institute" -tutkimuskeskuksen. 
Vuonna 1975 hänet pidätettiin pääministeri Indira Gandhin julistaman kansallisen hätätilan takia. Hän vietti 17 kuukautta vankilassa, kunnes hänen ystävänsä Ram Nath Goenka vakuutti Gandhin vapauttamaan hänet sekä kehotti Deshmukhia asettumaan ehdolle vuoden 1977 parlamenttivaaleissa. Vapautunut Deshmukh suostutteli onnistuneesti Bharatiya Jana Sangh -puoluetta yhdistymään osaksi Janataa. Hän itse kieltäytyi ministerin virasta Morarji Desain hallituksessa ja erosi piakkoin myös parlamentin alahuoneesta. 
Politiikasta luopunut Deshmukh päätti alkaa tehdä työtä maansa kylien kehittämiseksi. Hän työskenteli Uttar Pradeshin osavaltiossa saaden aikaiseksi 2000 putkikaivoa sekä onnistuen parantamaan maanviljelymenetelmiä 2800 kylässä. 1990-luvulla hän siirtyi Chitrakootin kaupunkiin, Madhya Pradeshin osavaltiossa, johon hän perusti yliopiston. Vuonna 1999 hänet nimitettiin parlamentin ylähuoneen jäseneksi maalle tekemiensä palvelusten vuoksi. Samana vuonna hänet palkittiin hallituksen toimesta Padma Vibhushanilla. Ura parlamentin ylähuoneessa kesti vuoteen 2005
Deshmukhin kuoltua 93-vuotiaana Chitrakootissa, hänen ruumiinsa lahjoitettiin lääketieteellisen "All India Institute of Medical Sciences" -instituutin käyttöön kuten Deshmukh oli toivonut.
Kudostekijä

Kudostekijä (TF) eli hyytymistekijä III on integraalinen kalvoproteiini, joka on osa veren hyytymistä. Kudosvaurioissa TF pääsee kosketuksiin veren kanssa, jolloin veren tekijä VIIa:t sitoutuvat TF:iin. Muodostuu TF-VIIa-komplekseja, joissa TF on kofaktori ja VIIa entsyymi. Kompleksit aktivoivat veren tekijöitä X ja IX, jotka ovat osa verihyytymän tuottavaa proteiinijoukkoa. TF:ää on kutsuttu aiemmin tromboplastiiniksi. CD-luokituksessa TF on CD142.
Geeni.
Ihmisillä TF:n geeni on "F3". Tämä on kromosomissa 1 kohdassa 1 p21–22. Geenin pituus on noin 12.4 kiloemäsparia (kbp). Siinä on 6 eksonia.
Rakenne.
Ihmisillä TF:ssä 263 aminohappoa (AH) ja sen massa on 46 kDa. Siinä on 3 proteiinidomeenia: N-terminaalinen pitkä solunulkoinen domeeni (219 AH), lyhyt solukalvon läpäisevä domeeni (23 AH) ja C-terminaalinen lyhyt soluliman puoleinen domeeni (21 AH). Vaihtoehtoinen silmukointi tuottaa myös monia vereen liukoisia TF-muotoja, mutta nämä eivät osallistu hyytymiseen.
Toiminta.
Ihmisillä TF:iä muodostuu ja on verisuonia ympäröivissä sileälihassoluissa, suonten epiteelin ulkokerroksen fibroblasteissa ja perisyyteissä. Ne ovat solukalvoissa. Niitä on myös eritoten aivoissa ja epiteelissä keuhkoissa, sydämessä ja istukassa. TF:ien pitoisuudet kudoksissa, joissa niitä on eniten, ovat silti pieniä verrattuna muiden proteiinien pitoisuuksiin. Terveillä ihmisillä ei ole aktiivista TF:ää veressä. Haavan muodostuessa tai suonten muuten vaurioituessa TF:t pääsevät kosketuksiin veren kanssa.
Veressä muuten vapaana olevat tekijä VII:t sitoutuvat nopeasti paljastuneihin TF:iin ja aktivoituvat tekijöiksi VIIa. VII:t voivat aktivoitua myös monien muiden veriproteiinien avulla, joita ovat muun muassa Xa, IXa ja XIa. VII:n aktivaatiossa sen R152 ja I153 välinen peptidisidos katkeaa. VIIa:n sitoutuessa TF:ään solukalvoon muodostuu TF-VIIa-kompleksi. Tämä aktivoi hydrolysoimalla veren tekijä IX:iä ja tekijä X:iä tekijöiksi IXa ja IXa, jotka ovat osa fibriiniä sisältävän verihyytymän tuottavaa proteiinijoukkoa. VIIa aktivoi näitä tekijöitä yksinkin, mutta sen teho on mitätön, jos se ei ole kiinni TF:ssä.
Mutaatio.
Ihmisillä TF-puutosta ei tunneta. TF:ää koodaavan geenin mutaatiot, jotka aiheuttavat sen heikkotoimisuutta, tiettävästi tappavat jo sikiövaiheessa.
Den Helderin School 7 -kirjasto

Den Helderin School 7 -kirjasto () eli lyhyesti School 7 on Alankomaiden Den Helderissä sijaitseva yleinen kirjasto. Se rakennettiin alkujaan vuonna 1904 valmistuneeseen aiempaan koulurakennukseen, ja avattiin yleisenä kirjastona vuonna 2016. School 7 toimii yhteensä 18 kirjastoa hallinnoivan Kopgroep Bibliotheken -yhteisön päätoimipisteenä. Lisäksi rakennuksessa toimii historiallinen seura ja aikuiskoulutusinstituutti.
Tunnustuksia.
Syyskuussa 2018 School 7 -kirjastolle myönnettiin Vuoden yleinen kirjasto -palkinto. Tämä kansainvälinen kirjastopalkinto käynnistettiin vuonna 2014 osana Tanskan kulttuuriministeriön Linna- ja kulttuurihallinnon () yleisten kirjastojen malliohjelmaa (Model Programme for Public Libraries). Tunnustuspalkinnon voittanut kirjasto saa kansainvälistä näkyvyyttä ja muodollisen 5 000 Yhdysvaltain dollarin rahapalkinnon.
Vidya Bharati

Vidya Bharati Akhil Bharatiya Shiksha Sansthan () eli Vidya Bharati on hindunationalistijärjestö Rashtriya Swayamsevak Sanghiin yhteydessä oleva järjestö, joka omisti vuonna 2016 noin 12 000 koulua. Intian pääministeri Narendra Modi on kehottanut Vidya Bharati -kouluja panostamaan laatuun ja nousemaan jokaisen Intian osavaltion parhaaksi kouluksi. Koulujen historia ulottuu 1950-luvun alkupuolelle, jolloin RSS-vaikuttaja Nanaji Deshmukh perusti ensimmäisen "Saraswati Sishu Mandir" -koulun Gorakhpuriin. 
Vidya Bharati -koulut ovat saaneet osakseen kritiikkiä tutkijoilta ja medialta. Kritiikin mukaan kouluissa vähätellään Intian muslimien historiaa ja opetetaan hindulaisia myyttejä tosina. Esimerkiksi islaminuskoisten mogulikeisarien sijasta kouluissa korostetaan hindukuninkaiden kuten Shivajin merkitystä. RSS-järjestöt ovat lobanneet Intian koulutuspolitiikkaa sisällyttämään arvokoulutusta, paikallis- ja kulttuurihistoriaa sekä kertomuksia intialaisten saavutuksista kaikilla aloilla. 
Järjestön pyörittämät koulut opettavat myös Intian alkuperäisväestöä eli adivaseja, joille niissä opetetaan hindulaisuutta. Järjestön itsensä mukaan he suojelevat kyseisiä "alkuperäisiä hinduja" kristilliseltä lähetystyöltä ja naxaliiteiltä. Koulujen mukaan niissä opetetaan intialaista ajattelua ja pyritään luomaan isänmaallisten oppilaiden sukupolvi. Kouluissa toimivat opettajat ovat saaneet kolmen kuukauden mittaisen koulutuksen opetustyöstä. 
India Today -lehden julkaisussa vuodelta 1992 kerrotaan, että Madhya Pradeshin osavaltiossa Intian kansanpuolueen (BJP) johtama osavaltiohallitus on avoimesti tukenut Vidya Bharatia. Järjestön omistamien koulujen määrä moninkertaistui osavaltiossa kun BJP nousi osavaltiohallituksen johtoon. Madhya Pradeshin hallitus myös helpotti vaatimuksia, jotka Vidya Bharati -koulujen opettajille asetettiin.
John Kavik

John Kavik (1897 Gjoa Haven, Nunavut, Kanada – 1993 Yellowknife, Luoteisterritoriot, Kanada) oli kanadalainen inuiitti taiteilija. Hän oli itseoppinut taidemaalari, kaivertaja, kuvanveistäjä ja keraamikko.
Elämä.
Kavik syntyi Gjoa Havenissa (), Nunavutissa vuonna 1897. Hän eli nuorempana metsästyksellä ja kalastuksella. Kavik joutui muuttamaan sisämaahan Barren Lands First Nation reservaattiin jossa melkein kuoli suuressa nälänhädässä 1950-luvulla. Hän muutti sieltä Baker Lakeen (), Keewatinin alueelle vuonna 1958 josta hän muutti edelleen seuraavana vuonna Rankin Inletiin jossa työskenteli nikkelikaivoksessa. Vuonna 1960 hän aloitti veistosten tekemisen kivestä. Vuosina 1965–1973 hän teki myös keramiikkaa.
Tyyli.
Kavikin keskeisin teema hänen veistoksissaan on ihminen. Hänen tyylinsä on melko primitiivinen ja minimalistinen. Hän käyttää viivoja ja syviä uria säästeliästi kasvojen ja ääriviivojen kuvaamiseen. Hän ei hionut niitä sileäksi vaan jätti työstämisen jäljet esiin. Käsien, silmien ja korvien ääriviivojen kuvaamiseen hän käytti usein porattuja reikiä. Hänen keramiikkansa muistutti hänen kivenveistotyyliään. 
Kavik on osallistunut useisiin näyttelyihin yhdessä muiden inuiittitaiteilijoiden kanssa sekä on pitänyt henkilökohtaisia näyttelyitä Kanadassa, Yhdysvalloissa ja Japanissa. Kavikilla oli ensimmäinen henkilökohtainen näyttely vuonna 1986 Torontossa. Hänen teoksiaan on useissa suurissa kokoelmissa, kuten Art Gallery of Ontariossa, Vancouver Art Galleryssa ja Winnipeg Art Galleryssa.
Chang’e 4

Chang’e 4 on Kiinan kuuluotain. Se koostuu useasta osasta ja laukaistiin kahdella laukaisulla. Queqiao reley-satelliitti laukaistiin 20. toukokuuta 2018. Laskeutuja Chang’e 4 ja kulkija Yutu 2 laukaistiin 7. joulukuuta 2018. 3. tammikuuta 2019 Chang’e 4 laskeutui ensimmäisenä aluksena pehmeästi Kuun Maahan näkymättömälle puolelle.
Queqiao reley-satelliitin mukana laukaistiin myös kaksi mikrosatelliittia, Longjiang-1 ja Longjiang-2. Niissä on Saudi-Arabiassa valmistetut kamerat.
Imjoki

Imjoki on Päijät-Hämeessä Heinolassa Imjärvellä sijaitseva lyhyt joki, joka laskee Imjärvestä Ala-Rääveliin.
Joen kulku.
Joki alkaa Imjärven Kylänalasen luoteisrannan luusuasta ja virtaa noin 900 metriä länteen päin. Siellä se laskee Ala-Rääväelin keskivaiheille Myllylahteen, joka jää useiden saarten suojaan. Järvien korkeusero on 6,0 metriä ja joen jyrkimmät osuudet kuten esimerkiksi Imkoski sijaitsevat sen alajuoksulla. Joen keskivirtaama on 1,2 kuutiometriä sekunnissa. Joen varressa sijaitsee Imjärven kylä peltoineen ja joen ylittää yhdystie 15017 Myllylahden rannan tuntumassa.
Historiaa.
Joki on perattu tukinuittoa varten, mutta 2010 jälkeen sitä on ennallistettu takaisin luontaisen kaltaiseksi.
Fairland (Oklahoma)

Fairland on kunta ("town") Ottawan piirikunnassa, Yhdysvaltain Oklahomassa. Kunnan asukasluku vuonna 2015 oli 1062, joka tarkoittaa 0,6% nousua vuoden 2010 väkiluvusta. Kunnan pinta-ala on 2.3 neliökilometriä. Fairlandin pormestari on pitkäaikainen asukas Charles Mathis.
Historia.
Fairlandin kunta kattoi alun perin 225 hehtaaria, ja siellä oli muutamia asuntoja ja yrityksiä. Kun Oklahomasta tuli osavaltio, oli kunta aktiivinen viljelijäyhteisö ja maatalous olikin paikallisen talouden tukipiste toisen maailmansodan loppuun saakka. Fairland rakennutti kaupunkiin viemärijärjestelmän vuoden 1950 paikkeilla.
Väestö.
Fairlandin asukastiheys oli vuoden 2000 väestölaskennan mukaan 430.2 asukasta neliökilometriä kohden. Kunnassa oli 452 asuntoa, joka tarkoittaa, että jokaisessa asunnossa asui keskimäärin 2,27 ihmistä. Kunnassa oli 100 naista kohden keskimäärin 86 miestä. Mediaani-ikä oli 39 vuotta.
Helena Ryti

Helena Ryti (s. 31. heinäkuuta 1957 Oulu) on suomalainen näyttelijä ja ohjaaja. Ryti on toiminut vuodesta 2013 Näyttelijäliiton ensimmäisenä naispuheenjohtajana ja vuodesta 2014 eteenpäin Taiteen Sulattamon puheenjohtajana, varapuheenjohtajana ja hallituksen jäsenenä.
Koulutus.
Ryti valmistui 1985 teatteritieteen maisteriksi Taideyliopiston Teatterikorkeakoulusta.
Ura.
Televisio.
Ensimmäinen merkittävä rooli näyttelijänä Rytillä oli Kotikatu tv-sarjassa 1998 näytellessään Railia, jonka jälkeen Ryti oli mukana myös Veikko Aaltosen “Naisia kaupungilla” 2010 ja “Kansan mies” sarjassa 2012.
Teatteri.
Helena Ryti toimi kiinnitettynä näyttelijänä Oulun kaupunginteatterissa vuosina 1985-1995 ja Porin teatterissa vuosina 1995-1997. Vuodesta 1997 eteenpäin Ryti on toiminut freelancerina.
Ohjaaja.
Ohjaajana Helena Ryti on toiminut useissa produktioissa vuodesta 1994 eteenpäin.
Aiheesta muualla.
Näyttelijäliitto
Taiteen Sulattamo
Lapinlahden kirjasto

Lapinlahden kirjasto on pohjoissavolaisessa Lapinlahden kunnassa toimiva yleinen kirjasto. Se tarjoaa palveluja asiakkailleen Lapinlahden kirkon vieressä sijaitsevan Lapinlahden pääkirjaston, Varpaisjärven lähikirjaston ja kuntaa kiertävän kirjastoauton välityksellä. Lisäksi kuntalaisten käytössä on Ylä-Savon kirjastoverkko Rutakon muiden toimipisteiden ja verkkokirjaston palvelut.
Vuonna 2018 Lapinlahden kirjaston kokoelmiin kuului 99 163 nimikettä, joista 88 351 oli kirjoja. Lainaajia näissä kirjastoissa oli yhteensä 3 151, ja he ottivat yhteensä 148 681 lainaa ja kävivät fyysisesti kirjastoissa 70 331 kertaa. Lainoista huomattava osa (11 568) tehtiin kirjastoauton kautta.
Andiensepelkehrääjä

Andiensepelkehrääjä ("Lurocalis rufiventris") on kehrääjiin kuuluva lintulaji. Lajia tavataan Andeilta Etelä-Amerikasta.
Koko ja ulkonäkö.
Andiensepelkehrääjä on kehrääjäksi suhteellisen suurikokoinen ja voi kasvaa 25–26 cm pitkäksi. Sukupuolet muistuttavat toisiaan ulkonäöltään. Andiensepelkehrääjän pää, selkä ja siivet ovat pohjaväriltään tumman ruskeat ja niissä on ruosteenruskeita ja harmahtavia pilkkuja. Pitkissä siivissä on muutamia vaaleampia höyheniä. Pyrstö linnulla on lyhyt. Andiensepelkehrääjän kurkku on valkoinen ja vatsa ja rinta ovat ruosteenruskeat. Rinnassa voi olla pilkutusta.
Levinneisyys ja elinympäristö.
Andiensepelkehrääjän levinneisyysalue ulottuu Andeilla Venezuelasta Boliviaan. Sen elinympärsitöä ovat kosteat metsät, pilvimetsät ja metsien reunamaat tyypillisimmin 1 500–3 000 metrin korkeudella merenpinnasta. Linnut elävät yksin tai pieninä ryhminä. Andiensepelkehrääjän ravintoa ovat hyönteiset.
Suin kirja

Suin kirja ("Suí Shū") Sui-dynastian virallinen historia. Se kuuluu keisarillisen Kiinan 24 viralliseen historiakirjaan. Se tehtiin Tang-dynastian keisarin Tang Taizongin toimeksiannosta, ja sen kirjoitti merkittävien oppineiden ryhmä, johon kuuluivat Yan Shigu, Kong Yingda ja Zhangsun Wuji sekä Wei Zheng pääkirjoittajana. Historia valmistui vuonna 636.
Mika Jokela

Mika Jokela (s. 1969 Rauma) on suomalainen kokki ja Keskon pääkonttorin K-Kampuksen keittiöpäällikkö vuodesta 2024 eteenpäin. Aiemmin urallaan hän on toiminut Finlandia-talon ja Vanajanlinnan keittiöpäälikkönä sekä Suomen Ruotsin-suurlähetystön keittiömestarina vuosina 1999-2004. Hän sijoittui Suomen Top Chef -ohjelman ensimmäisen tuotantokauden ohjelmassa kolmanneksi.
Jokela on kirjoittanut keittokirjan "Chef Vanajanlinna", joka julkaistiin vuonna 2012. Lisäksi hän on kirjoittanut kolumneja Aamulehden sarjaan "Ohukainen ja Paksukainen" Jussi Lähteen kanssa vuosina 2008–2011.
Optomed

Optomed Oyj on suomalainen terveysteknologiayhtiö, joka kehittää ja kaupallistaa kädessä pidettäviä silmänpohjakameroita, joita voidaan käyttää erilaisten silmäsairauksien diagnosoimisessa ja seurannassa. Optomedilla on myös ohjelmistoliiketoimintaa.
Optomed listautui Helsingin pörssin päälistalle 5. joulukuuta 2019.
Boise City

Boise City on kaupunki Yhdysvaltojen Oklahomassa. Kaupunki on Cimarronin piirikunnan pääkaupunki. Boise Cityn väkiluku oli 1 127 vuonna 2015, mikä tarkoittaa 11% laskua vuoden 2010 väkiluvusta.
Boise Cityn pinta-ala on 3,3 neliökilometriä. Kaupungin pohjoispuolella sijaitsee koko lähiseutua palveleva Boise City Airport -lentokenttä. Kaupungissa oli 752 asuntoa vuonna 2000, mikä tarkoittaa että jokaisessa asunnossa asuu keskimäärin 1,97 ihmistä. Boise Cityn mediaani-ikä on 41 vuotta. Jokaista 100 naista kohden on 90,4 miestä.
Historia.
Boise City perustettiin vuonna 1908. Kaupungin nimen synnystä on kolme eri teoriaa. Kaupunki on saanut nimensä joko sisällissodan sankarin kapteeni Boicen, Idahon pääkaupungin Boisen tai läheisen Boise Cattle Company -karjatilan mukaan. Vuoden 1943 aikana Yhdysvaltain ilmavoimat pommitti vahingossa kaupunkia harjoitusten aikana. Kukaan ei loukkaantunut eikä kaupunki vahingoittunut.
Muulo

Muulo () on keskiaikainen kylä lounaisessa Espoossa nykyisen Kurttilan alueella. Sen alkuperäinen tonttimaa on sijainnut Espoonjoen etelärannalla. Vuoden 1540 maakirjan mukaan Mulbyhyn kuului autioitunut kantatalo sekä talot Niss, Petas, Hinds ja Jupp. Myös Niss on saattanut olla kylän alkutalo, sillä siitä käytettiin vielä 1720-luvulla nimeä Mulby.
Mulby syntyi Kauklahden kylän maille, eikä sen nimen alkuperästä ole varmaa tietoa. Mulby-nimi on saattanut pohjautua alkutalon nimeen, joka on johdettu isännän nimestä. Vuonna 1432 paikkakunnalla lautamiehenä toimi Eric Mull ja vuodelta 1492 on maininta Nils Muule -nimisestä miehestä.
Historiallisen Muulon alueelle on rakennettu pientaloja. Vanha kylännimi on esillä eräiden kulkuväylien nimissä, kuten Mulbynmäki ja Muulonranta.
Solow Building

The Solow Building on New Yorkin Manhattanilla sijaitseva, vuonna 1974 valmistunut pilvenpiirtäjä. Rakennuksen on suunnitellut Gordon Bunshaft ja Skidmore, Owings &amp; Merrill. Rakennuksessa toimii muun muassa Chanel, Kohlberg Kravis Roberts ja Apollo Management.
210 metriä korkean ja 50-kerroksisen rakennuksen pohjois- ja eteläpuolen julkisivu on kaareva.
Soikkeli

Soikkeli on seuraavien suomalaisten henkilöiden sukunimi:
Mustajuovaseipi

Mustajuovaseipi ("Rhinichthys atratulus") tai mustakuonobarbi on särkien heimoon (Leuciscidae) kuuluva pienikokoinen pohjoisamerikkalainen makean veden kala.
Mustajuovaseipi on tavallisesti noin kuuden senttimetrin mittainen, korkeintaan kahdentoista. Sen elää enintään kolmevuotiaaksi.
Mustajuovaseipi on pohjakala, jota tavataan Kanadassa ja Yhdysvalloissa. Se viihtyy lauhkeissa, 0–29 celsiusasteen lämpöisissä vesissä.
Lajin ravintoa ovat vesihyönteiset ja levät kuten piilevät.
Shake the Baby Silent

Shake The Baby Silent on Lordin ensimmäinen single yhtyeen fiktiiviseltä kokoelma-albumilta "Killection". Kappaleesta julkaistiin singlen julkaisupäivänä YouTubessa lyriikkavideo. Kappale sijoittuu fiktiivisellä aikajanalla vuoteen 1995.
Mr. Lordi kommentoi singleä seuraavasti:
Mountain Brook

Mountain Brook on kaupunki Jeffersonin piirikunnassa, Alabaman osavaltiossa Yhdysvalloissa. Sen väkiluku oli vuoden väestönlaskennassa 22 461. Mountain Brook on yksi osavaltion varakkaimmista paikkakunnista.
Kaupunki kuuluu Birminghamin suurkaupunkialueeseen.
Väestö.
Mountain Brookin asukkaista 96,3 prosenttia on valkoisia, 1,16 prosenttia aasialaisia ja 0,871 prosenttia latinalaisamerikkalaisia. 99,4 prosenttia asukkaista on Yhdysvaltain kansalaisia. Kaupungin väestön keski-ikä on 40,7 vuotta.
Tähtisäppikala

Tähtisäppikala ("Abalistes stellaris") on säppikalojen (Balistidae) heimoon kuuluva kalalaji. Sitä tavataan Afrikassa, Aasiassa ja Oseaniassa. Tähtisäppikala on tavallisesti 40 senttimetrin mittainen, ja voi kasvaa jopa 60 senttimetrin mittaiseksi.
Tähtisäppikalaa tavataan koralleja ja sienieläimiä kasvavilta riutoilta hiekka- tai mutapohjaisilta alueilta. Lajin ravintoa ovat kovakuoriset eläimet, kuten ravut, nilviäiset ja merisiilit. Kalaa kalastetaan ravinnoksi pohjatrooleilla ja pitkälläsimmalla.
Runkolinja 300

Runkolinja 300 on Helsingin seudun liikenteen runkolinja, jonka liikennöinti aloitettiin 15. elokuuta 2022. Linjan reitti kulkee Vihdintietä Elielinaukiolta Pähkinärinteen kautta Myyrmäkeen. Runkolinja 300 on osa Hämeenlinnanväylän ja Vihdintien linjastosuunnitelmaa.
Vaikutus muihin linjoihin.
Runkolinja 300 korvasi yhdessä runkolinjan 400 kanssa Länsi-Vantaan ja Pohjois-Espoon suorat seutulinjat Helsinkiin. Linjan 300 korvaamia seutulinjoja olivat Vihdintietä kulkeneet 322 ja 332. Tästä poiketen HSL päätti säilyttää linjan 345 (Rinnekoti – Elielinaukio) sekä linjan 321 (Vanhakartano – Elielinaukio).
Kritiikki.
Suorien Helsinkiin kulkevien linjojen korvaaminen vaihdollisilla liityntäyhteyksillä aiheutti paljon kritiikkiä. Monet kritisoivat suunnitelmia matka-aikojen mahdollisten pidentymisten sekä vaihtojen lisääntymisen takia. Loppuvuodesta 2018 Pohjois-Espoon suorien linjojen lakkautuksia vastustava adressi keräsi lyhyessä ajassa yli 1 100 nimeä.
Suunnitelmiin tehdyt muutokset.
Alkuperäisen suunnitelman mukaan myös linjat 321 ja 345 oli tarkoitus lakkauttaa runkolinjan 300 myötä, mutta näistä suunnitelmista luovuttiin kritiikin vuoksi. Siitä huolimatta Pohjois-Espoon suora linja 436 Hämeenlinnanväylällä päätettiin lakkauttaa.
Myös liityntälinjoihin tehtiin muutoksia toisessa linjastoluonnoksessa.
Runkolinja 400

Runkolinja 400 on Helsingin seudun liikenteen runkolinja, jonka liikennöinti aloitettiin 15. elokuuta 2022. Linjan reitti kulkee Hämeenlinnanväylää Elielinaukiolta Martinlaakson kautta Vantaankoskelle. Runkolinja 400 on osa Hämeenlinnanväylän ja Vihdintien linjastosuunnitelmaa.
Vaikutus muihin linjoihin.
Runkolinja 400 korvasi yhdessä runkolinjan 300 kanssa Länsi-Vantaan ja Pohjois-Espoon suorat seutulinjat Helsinkiin eli Hämeenlinnanväylän seutulinjat 411, 415, 421, 435 ja 436. Tästä poiketen HSL päätti säilyttää linjan 431 (Elielinaukio–Kivistö).
Kritiikki.
Suorien Helsinkiin kulkevien linjojen korvaaminen vaihdollisilla liityntäyhteyksillä aiheutti paljon kritiikkiä. Monet kritisoivat suunnitelmia matka-aikojen mahdollisten pidentymisten sekä vaihtojen lisääntymisen takia. Pohjois-Espoon suorien linjojen lakkautuksia vastustavaan adressiin kerättiin loppuvuonna 2018 lyhyessä ajassa yli 1 100 nimeä.
Danuvius guggenmosi

Danuvius guggenmosi on fossiilinen luurankolöytö, joka kuuluu 11,6 miljoonaa vuotta sitten eläneille neljälle apinalle. Luut löytyivät Etelä-Saksasta Allgäun alueelta Hammerschieden kaivoksesta. Löytö sisältää 21 luuta, joihin kuuluu reiden, säären, käsivarren, käden ja jalkaterän luita ja selkänikamia, ja apinoista olivat yksi uros, kaksi naarasta ja yksi poikanen. Apinalajin kooksi on luiden perusteella arvioitu noin metri.
Tutkijoiden keskuudessa on erimielisyyttä siitä, mitä luulöydöistä voi päätellä. Niitä tutkineet esittävät luiden rakenteen perusteella, että apinat ovat voineet kävellä kahdella jalalla. Siten ne edustaisivat apinoita, jotka ovat vanhempia kahdella jalalla kävelleitä kuin tähän saakka vanhin tunnettu kahdella jalalla liikkunut apinalaji, joka oli "Ardipithecus ramidus" ja eli Afrikassa 4,4 miljoonaa vuotta sitten. Toiset tutkijat suhtautuvat kriittisesti kävelypäätelmään. Heidän mielestään luita on liian vähän, jotta niistä voisi päätellä kahdenjalankävelystä mitään.
Löytyöä on esitelty Nature-lehdessä syksyllä 2019.
Hopeatähti (elokuva)

Hopeatähti ("The Tin Star") on vuoden 1957 yhdysvaltalainen lännenelokuva, joka perustuu John W. Cunninghamin novelliin. Elokuvan on ohjannut Anthony Mann, ja sen ovat käsikirjoittaneet Joel Kane, Dudley Nichols ja Barney Slater. Se oli 30. Oscar-gaalassa ehdolla parhaasta alkuperäisestä käsikirjoituksesta.
Juoni.
Elokuva kertoo Morgan Hickmanista (Henry Fonda), palkkionmetsästäjästä, joka ampuu rikollisen Lukas Jamersonin ja tulee erääseen pieneen kaupunkiin vaatimaan palkkiorahojaan. Kaupungin asukkaat olisivat kuitenkin halunneet Jamersonin mieluummin elävänä ja viivästyttävät palkkion toimitusta tahallaan. Hickman ottaa kuitenkin rennosti ja alkaa etsiä majapaikkaa siihen asti, kunnes saisi rahansa. Kaupungin ainoa hotelli ei suostu ottamaan häntä asiakkaakseen, joten Hickman majoittuu Nona Mayfieldin (Betsy Palmer) ja hänen poikansa Kipin (Michel Ray) luokse. Hän tapaa kaupungin seriffin Ben Owensin (Anthony Perkins), joka on vasta aloittanut virassaan ja alkaa ihailla Hickmania, kun tämä kertoo olleensa itsekin joskus seriffi. Yhtenä päivänä seriffi saa kuulla, että kaksi roistoa on surmannut erään kaupunkilaisen. Owens ei tiedä, miten saisi rosvot kiinni. Samana päivänä kaupungin lääkäri Joseph J. McCord (John McIntire) täyttää 75 vuotta, ja hän on luvannut tulla juhlimaan syntymäpäiviään illalla. Kun McCordin vaunut ajavat kaupunkiin, kaupunkilaiset alkavat laulaa onnittelulaulua, kunnes huomaavat, että vaunuissa lojuu McCordin ruumis. Kaupunkilaiset ovat raivoissaan, ja kun selviää, että tohtori oli ollut viimeksi Ed ja Zeke McGaffeyn luona, he muodostavat partion ja menevät joukolla etsimään McGaffeyn veljeksiä. Seriffi ei saa vihaisia kaupunkilaisia kuriin ja päättää jahdata McGaffeyn veljeksiä yhden miehen partiona, samoin kuin Morgan Hickman.
Arvostelut.
"Hopeatähti" on saanut enimmäkseen myönteisiä arvioita. Kriitikko Pekka Eronen antaa elokuvalle neljä tähteä viidestä ja kehuu sitä ytimekkääksi lännenelokuvaksi. Eronen toteaa, että "Psykon" murhaajana tunnettu Anthony  Perkins pääsee tässä elokuvassa tulkitsemaan "huomattavasti hellyttävämpää nuorukaista".
Jeffersonin piirikunta (Alabama)

Jeffersonin piirikunta () on Yhdysvaltojen Alabaman osavaltiossa sijaitseva piirikunta. Sen väkiluku oli 659 300 vuonna 2018 ja sen pinta-ala on 2 910 neliökilometriä. Birminghamin kaupunki on piirikunnan hallintokeskus.
Piirikunta perustettiin 13. joulukuuta 1819 ja se sai nimensä Thomas Jeffersonilta.
Väestö.
Jeffersonin piirikunnan asukkaista 49,8 prosenttia on valkoisia, 43 prosenttia mustia ja 3,88 prosenttia latinalaisamerikkalaisia. 97,3 prosenttia asukkaista on Yhdysvaltain kansalaisia. Piirikunnan väestön keski-ikä on 37,6 vuotta.
Gothan kaupunginkirjasto

Gothan kaupunginkirjasto on Heinrich Heinen mukaan nimetty julkinen kirjasto Thüringenissä Gothan kaupungissa. Siihen kuuluvat myös lasten- ja nuortenkirjstot. Niteiden määräksi on arvioitu noin 60 000. Kirjasto on aloittanut toimintansa vuonna 1950 Saksan demokraattisessa tasavallassa, jolloin se sijoitettiin Sachsen-Gotha-Altenburg–sukuisen vaaliruhtinas Friedrich III:n aikaiseen Gothan linnaan kuuluvaan uusklassiseen Talvipalatsiin Friedrichstrassen varrelle. Rakennus on alun perin vuodelta 1822, ja se purettiin huonokuntoisena vuonna 2011 ja rekonstruktoitiin vuonna 2015. Kirjasto siirrettiin Gothan linnan puutarhan orangeriaan, joka on rakennettu 1700-luvulla.
Tim Miller

Timothy "Tim" Miller (s. 10. lokakuuta 1964 Fort Washington, Maryland) on yhdysvaltalainen elokuvaohjaaja, erikoistehostetaiteilija ja animaattori. Hänet tunnetaan parhaiten ohjaustyöstään vuoden 2016 elokuvassa "Deadpool".
Samsung Gear Fit

Samsung Galaxy Gear Fit julkaistiin 2014 ja se on älykello jossa on erilaisia kunto-ohjelmia. Sen näyttö on 1,84 tuumaa. 
Kellossa on reaaliaikainen käyttöjärjestelmä Androidin tai Tizenin sijaan.
Melon Music Awards

Melon Music Awards on merkittävä musiikipalkintogaala, joka pidetään vuosittain Etelä-Koreassa ja jonka järjestää Kakao M sen omistaman musiikkipalvelun Melonin kautta. 
Vuonna 2019 gaala pidetään 30. marraskuuta 2019 Gocheok Sky Domessa.
Luková 2

Luková 2, myös Petra Vlhová, on laskettelurinne Jasnán talviurheilukeskuksessa Demänovská Dolinassa Slovakiassa.
Jasnássa on järjestetty alppihiihdon maailmancupin kilpailuja, viimeisimmät olivat naisten suurpujottelu- ja pujottelukilpailut kaudella 2024, jolloin Petra Vlhová loukkaantui nimikkorinteessään.
Reino Aulamo

Reino Aulamo (11. kesäkuuta 1922 Lahti – 17. heinäkuuta 1976) oli suomalainen moukarinheittäjä. Aulamo edusti urallaan Lahden Ahkeraa.
Kalevan kisoissa Aulamo saavutti moukarinheitossa kultaa vuonna 1945 ja hopeaa vuosina 1943 ja 1947. Aulamo edusti moukarinheitossa Suomea maaotteluissa vuosina 1945 ja 1947.
Henkilökohtaiset ennätykset.
Ulkoradat.
Lähde
Vammaisyleisurheilun maailmanmestaruuskilpailut 2017

Vammaisyleisurheilun maailmanmestaruuskilpailut 2017 järjestettiin Lontoossa, Isossa-Britanniassa 14.–23. heinäkuuta. Kilpailut olivat järjestyksessään 8. vammaisyleisurheilun MM-kilpailut. Kisapaikkana toimi London Stadium.
Kilpailuihin osallistui 1074 urheilija sadasta maasta. Kisojen menestynein maa oli Kiina, joka voitti 30 kultaa ja yhteensä 65 mitalia.
Menestyneimmät maat.
Lähde:
Samsung Galaxy Core 2

Samsung Galaxy Core 2 on Samsung Electronicsin kesäkuussa 2014 julkaisema älypuhelin, jossa on 768 megatavua keskusmuistia ja 4 gigatavua sisäistä tallennustilaa. Se toimii Android 4.4.2 KitKat -käyttöjärjestelmällä. Akkua on 2 000 milliampeerituntia ja näyttö on 4,5 tuumaa. Prosessori on 1,2 gigahertsin neliydinprosessori. Laite tukee enintään 64 gigatavun microSD-kortteja.
Vili Järe

Vilho Allan Sigurd Jägermalm, käytti taiteilijanimiä Vili Järe ja Vili Jägermalm (10. marraskuuta 1912 Haaga – 18. kesäkuuta 1949) oli suomalainen teatteri- ja elokuvanäyttelijä.
Järe näytteli 1940-luvulla Helsingin Kansanteatterissa ja hän oli syksystä 1942 kuuntelijaoppilaana Suomen teatterikoulussa. Järe oli jo kesällä 1941 mukana Eine Laineen kiertueella esittämässä Noel Cowardin näytelmää "Markiisitar". Hän oli William Shakespearen "Hamlet"-näytelmässä (1944) sotaherra Bernardon ja kolmannen näyttelijän rooleissa sekä tanssisolistina näytelmässä "Tanssiva Savoy" (1947).
Järe oli avustavissa rooleissa noin parissakymmenessä elokuvassa vuosina 1943–1948. Ensimmäisen kerran hän oli mukana elokuvassa "Katariina ja Munkkiniemen kreivi" (1943) esittäen lakeijaa. Merkittävin Järeen sivurooleista oli konnan rooli elokuvassa "Valkoisen neilikan velho" (1945). Järe kuoli kesällä 1949 36-vuotiaana.
Griffen

Griffen () on pieni 3 444 asukkaan paikkakunta Etelä-Itävallassa Kärntenissä Völkermarktin piirissä.
Ruth Luoma-aho

Ruth Luoma-aho, sukunimi myöhemmin "Henderson" (8. huhtikuuta 1927 Helsinki – 15. joulukuuta 1994 Marbella, Espanja) oli suomalainen elokuvanäyttelijä.
Isosaari (Alavus)

Isosaari on Töysän Hakojärven kylän Hakojärvessä sijaitseva saari. Saarta leirikeskuksineen käytetään Tuuri Resortsin vuokratiloina. Saareen on rakennettu etelän puolelta tie ja silta.
Saaren historiaa.
Isosaari on aiemmin ollut Töysän evankelis-luterilaisen seurakunnan käytössä. Sinne rakennettiin hirsinen päärakennus 1990-luvulla. Kulku saareen tapahtui lossilla. 2010-luvulla Alavuden seurakunta, johon Töysän seurakunta oli liitetty, luopui saaresta.
Narve Ingevaldinpoika Römer

Narve Ingevaldinpoika Römer (mainitaan 1362–1383) oli norjalainen ritari, joka toimi Turun linnan päällikkönä 1363–1365. 
Römer otti ilmeisesti osaa Haakonin valintaan Ruotsin kuninkaaksi ja päätyi sen takia Suomeen. Hänet mainitaan toukokuussa 1363 Turussa, jossa hän luovitti Turun tuomiokirkolle kaksi eri tilaa, Porvoon pitäjästä ja Pernajasta. Turussa Römer puolusti linnaa valtaan pyrkivän Albrekt Mecklenburgilaisen piiritystä vastaan kahdeksan kuukautta, ennen kuin joutui antautumaan. Folkunga-sukua Römer palveli myöhemminkin, toimien muun muassa Bohusin linnan päällikkönä ja kuningas Haakonin avustajana. Viimeksi hänet mainitaan 1383 Jämtlandin käskynhaltijana.
Joel Shepherd

Joel Shepherd (s. 1974 Adelaide, Australia) on tieteis- ja fantasiakirjailija.
Shepherin teos "Crossover" on ollut ehdolla Aurealis-palkinnon saajaksi.
Teoksia.
Teoksia:
Indonesian Fed Cup -joukkue

Indonesian Fed Cup -joukkue edustaa Indonesiaa naisten maajoukkueiden välisessä Fed Cup -tenniskilpailussa. Se pelaa Indonesian tennisliiton alaisuudessa. Vuoden 2022 Billie Jean King Cupissa Indonesian joukkue pelaa Aasian/Oseanian I-ryhmässä. Vuoden 2006 jälkeen joukkue ei ole pelannut maailmanlohkoissa.
Ensimmäisen Fed Cupinsa vuonna 1969 pelannut joukkue on osallistunut kilpailuun 50 vuotena, jona aikana se on pelannut 178 maaottelua, joista voittanut 100 ja hävinnyt 78. Maailmanlohkossa joukkue on pelannut 15 vuotena. 
Historia.
Indonesia kilpaili ensimmäisen kerran Fed Cupissa vuonna 1969. Joukkueen paras tulos on puolivälieriin pääsy vuonna 1991. Eniten voittoja joukkueessa on saavuttanut Yayuk Basuki, joka voitti Fed Cup -urallaan 62 ottelua ja hävisi 28. Hän pelasi yhteensä 59 maaottelussa.
Vuonna 1991 Indonesia eteni puolivälieriin voittamalla Jugoslavian ja Puolan. Puolivälierissä se hävisi Espanjalle otteluin 2–0. 
Vuonna 2006 Indonesian Fed Cup -joukkue pelasi maailmanlohkon kakkosryhmässä, mutta kieltäytyi pelaamasta play-off-ottelua Israelissa ja ottelu Israelin Fed Cup -joukkuetta vastaan merkittiin näin tappioksi. Indonesian hallituksen kerrottiin kieltäneen Indonesian tennisliittoa osallistumasta otteluun. Kansainvälisen tennisliiton (ITF) presidentti Francesco Ricci Bitti sanoi, että liitto oli surullinen päätöksestä. ITF sakotti Indonesian tennisliittoa 31 600 Yhdysvaltain dollarilla ja esti sen osallistumisen vuoden 2007 turnaukseen. Sakko koostui 20 000 dollarista Israelin tennisliitolle, 6 600 dollarista ITF:n menojen korvaamiseksi Israelin Fed Cup -ottelun valmisteluihin ja 5 000 dollarista ottelusta vetäytymisestä. Sanktio pudotti Indonesian Aasian/Oseanian lohkon II-ryhmään vuodeksi 2008.
Vuoden 2006 jälkeen Indonesia ei ole pelannut maailmanlohkoissa, vaan se on ollut Aasian/Oseanian vyöhykkeen I- tai II-ryhmässä siitä lähtien. 
Indonesia vuoden 2020 Fed Cupissa.
Maaliskuussa 2020 Indonesia sijoittui neljännelle sijalle Aasia/Oseanian I-ryhmän tapahtumassa Dubaissa. Kolmihenkinen joukkue päihitti Taiwanin ja Uzbekistanin ja eteni finaalipäivälle, missä hävisi Intialle. Voitolla Indonesia olisi edennyt nousukarsintaan.
Indonesia pelasi vuonna 2020 seuraavalla kokoonpanolla:
Seuraava ottelu Indonesian joukkueella on vuonna 2022.
 "Päivitetty 11. huhtikuuta 2021"
Terttu Soinvirta

Marja Terttu Soinvirta (oik. Rantanen; 21. joulukuuta 1921 Leppävirta – 4. toukokuuta 1984 Helsinki) oli suomalainen näyttelijä. Hän esiintyi useissa Radioteatterin kuunnelmissa ja kuului muun muassa "Kantolan perhe" -sarjan ensimmäiseen näyttelijäjoukkoon.
Candyman (vuoden 2021 elokuva)

Candyman on vuonna 2021 ensi-iltansa saanut yliluonnollinen slasher-elokuva, jonka on ohjannut Nia DaCosta. Se on suora jatko-osa vuoden 1992 samannimiselle elokuvalle ja "Candyman"-elokuvasarjan neljäs elokuva. Elokuvan pääosia esittävät Yahya Abdul-Mateen II, Teyonah Parris, Nathan Stewart-Jarrett, Colman Domingo ja Kyle Kaminsky. Myöskin Vanessa Williams, Virginia Madsen ja Tony Todd uusivat alkuperäisen elokuvan roolinsa.
Julkaisu.
"Candyman" sai ensi-iltansa Yhdysvalloissa 27. elokuuta 2021 ja Suomessa 8. lokakuuta 2021. Elokuvan oli määrä saada ensi-iltansa kesäkuussa 2020, mutta koronaviruspandemian vuoksi ensi-ilta siirtyi vuodelle 2021. Elokuva sai pääosin positiivisen vastaanoton kriitikoilta, jotka kehuivat DaCostan ohjausta, näyttelyä, visuaalista tyyliä sekä sitä miten se yhdistelee kauhua ja sosiaalista kommentaaria.
Juvan museo

Juvan museo toimii Partalan kuninkaankartanon päärakennuksessa Juvan kirkonkylällä. 
Juvan museon toiminta käynnistyi vuonna 1951 vanhan hautausmaan viereisessä pitäjän viljamakasiinissa. Partalan ulkorakennuksiin muodostettiin maatalousmuseo isommista maatalousesineistä vuonna 1984. Juvan museo siirtyi Partalan peruskorjattuun kivinavetan yläkertaan 1987. Kartanon päärakennus korjattiin museokäyttöön vuonna 1991, Juvan 550-vuotisjuhlavuoden 1992 kunniaksi.
Välittömässä läheisyydessä eli kartanon väentuvassa sijaitsee 1980 toimintansa aloittanut Juvan karjalaisten museo. Lisäksi kartanon ulkorakennuksessa toimii kesäisin vuonna 2007 perustettu Galleria Kuninkaankartano.
Maire Hyvönen

Maire Ilona Hyvönen (o. s. Karila, entinen "Ropponen"; 19. toukokuuta 1919 Helsinki – 11. marraskuuta 2003 Espoo) oli suomalainen elokuvanäyttelijä.
Hyvönen esiintyi sivuosissa yli 30 elokuvassa vuosina 1937–1958 muun muassa palvelijana ja tarjoilijana. Hänen rooleistaan merkittävimmät olivat Kujansuun Aliina elokuvassa "Kyläraittien kuningas" (1945) ja Tuulikki elokuvassa "Houkutuslintu" (1946). Maire Hyvönen oli naimisissa näyttelijä-ohjaaja Mauno Hyvösen kanssa. Hänen toinen puolisonsa oli Erkki Vilhelm Honkajuuri. Hyvönen kuoli 84-vuotiaana Espoossa.
Hyvönen julkaisi nimellä Maire Karila yksinäytöksisen huvinäytelmän "Kevähurmaa" (1959) ja yksinäytöksisen kansannäytelmän "Pasuunapaholainen" (1960).
Xekong

Xekong eli Sekong on Laosin provinssi, joka sijaitsee maan kaakkoisosassa. Sen pinta-ala on 14 751 neliökilometriä. Vuoden 2015 väestönlaskennassa maakunnassa oli noin 113 000 asukasta. Sen pääkaupunki on myös nimeltään Xekong.
Provinssi perustettiin vuonna 1984 yhdistämällä osia Salavanin ja Attapun provinsseista. Se on Etelä-Laosin provinsseista etnisesti hajanaisin, asukkaita kuuluu neljääntoista etniseen ryhmään. Uskonnollinen elämä keskittyy henkien palvontaan ja esi-isien kunnioittamiseen; buddhalaisuus ei ole merkittävässä asemassa.
Lockheed L-1049 Super Constellation

Lockheed L-1049 Super Constellation on Lockheedin valmistama nelimoottorinen matkustajalentokone.
Lentokone on jatkoa Lockheedin Constellation-sarjalle, jonka edeltäjät olivat L-649 ja L-749. Super Constellationissa runkoa pidennettiin, lisättiin polttoainekapasiteettia, tehokkaammat moottorit, suurempi kokonaispaino ja suurempi matkustajamäärä.
Ensimmäisen tuotantomallin (1049) ensilento oli 14. heinäkuuta 1951 ja tyyppi otettiin käyttöön 7. joulukuuta 1951. Viimeinen yksilö toimitettiin syyskuussa 1958. Ensimmäistä tuontantomallia seurasivat muunnelmat kuten sotilaskäyttöön tarkoitetut A ja B mallit.
Radio Bamakan

Radio Bamakan on radioasema Malin pääkaupungissa Bamakossa.
Aseman on perustanut Alpha Oumar Konarén johtama kulttuuriosuuskunta Jamana. Se oli Bamakon ensimmäinen valtiosta riippumaton radioasema. Sitä ennen Kayesiin oli vuonna 1988 perustettu kansalaisjärjestöjen maaseuturadio Radio Rurale de Kayes. Radio Bamakan aloitti lähetyksensä presidentti Moussa Traorén hallinnon kaataneen vallankaappauksen jälkeen elo-syyskuussa 1991.
Lokakuussa 1991 aloitti toimintansa kaupallinen Radio Liberté, ja tammikuussa 1992 hallitus laillisti riippumattomien ULA-asemien toiminnan. Radio Rurale de Kayes, Radio Bamakan, Radio Liberté ja kesäkuussa 1992 aloittanut yhteisöradio Radio Kayira perustivat heinäkuussa 1992 riippumattomien radio- ja televisioasemien liiton URTEL:in. Sen jälkeen Maliin on perustettu satoja kaupallisia ja yhteisöradioita sekä uskonnollisia asemia.
Edelleen yhteisöradiona toimiva Radio Bamakan sijaitsee Médinen torilla lähellä Point G:n kukkulaa. Sen ohjelmat ovat Malin kansallisilla kielillä, etupäässä bambaraksi. Aseman juontajat ovat kehittäneet oman journalistisen tyylinsä, jota sävyttää värikäs kieli, huumori ja tuttavallisuus. Radio Bamakan toimii taajuudella 100,3 MHz, ja sen kuuluvuusalue ulottuu noin 60 kilometrin päähän. Aseman tunnus on ”La voix du kafo”, jossa "kafo" viittaa Bamakon seudun kylien aikoinaan muodostamaan yhteisöön.
Kusti Laitinen

Gustaf Adolf (Kusti) Laitinen, käytti myös salanimeä "Toivo Kallio" (13. heinäkuuta 1894 Jääski – 13. elokuuta 1949 Helsinki) oli suomalainen näyttelijä. Hän työskenteli elämänsä aikana useissa ammateissa, muun muassa sähköasentajana, Työväen Näyttämön ilmoitushankkijana, kauppamatkustajana, kiertävänä psykoterapeuttina ja sotavuosina Ateneumin lämmittäjänä.
Kusti Laitinen oli 1910-luvulla sekalaisissa töissä lähinnä Sortavalassa ja hän harrasti myös näyttelemistä siellä. Hän oli myös välillä työssä Dubrovkassa Pietarin lähellä 1913 ja 1916. Syksyllä 1917 hän sai kiinnityksen Kaarlo Karin "Suomalainen Teatteriseurue"-kiertueteatteriin. Laitinen osallistui Suomen sisällissotaan punaisten puolella ja piileskeli sitten sodan jälkeen Venäjällä ja Suomessa 1918–1919 sekä Ruotsissa 1919–1925. Hän levitti myös neuvostopropangandaa Suomessa. Laitinen meni 1928 naimisiin Ruotsissa tapaamansa ompelijan Aino Ahosen kanssa käyttäen kuolleen veljensä henkilöpapereita, heillä oli jo 1921 syntynyt tytär. Laitinen oli Suomessa vankilassa poliittisista syistä 1929–1931 ja uudelleen 1932–1934. Syksyllä 1937 Laitinen esitti Työväen Näyttämöllä Jaroslav Hašekin Shvejk-näytelmässä salaisen poliisin miestä ja samoihin aikoihin hän oli myös Etsivän Keskuspoliisin ja sen seuraajan Valtiollisen poliisin Valpon salaisena tiedonantajana 1937-1941 salanimellä "Toivo Kallio". Laitinen asui vuodesta 1940 alkaen Helsingissä Franzéninkadulla ja myöhemmin 1940-luvulla Hämeentiellä. Hän kuoli vuonna 1949 55-vuotiaana ja hänet haudattiin Malmin hautausmaalle.
Kusti Laitinen oli venäläisen santarmiupseerin roolissa Nyrki Tapiovaaran elokuvassa Varastettu kuolema (1938). Elokuvaa kuvattiin maaliskuusta kesään 1938 ja Laitinen esiintyi puolessakymmenessä kohtauksessa. Nyrki Tapiovaara oli 1930-luvun puolivälissä Työväen Näyttämön johtajana ja ohjasi siellä useita näytelmiä. Hän kiinnitti elokuvaansa näyttelijöiksi useita Työväen Näyttämön näyttelijöitä, heidän joukossaan oli myös Kusti Laitinen. Laitinen esitti myös vakuutusasiamiestä Tapiovaaran toisessa elokuvassa Herra Lahtinen lähtee lipettiin (1939). Varastettu kuolema-elokuvan lähes kaikki alun perin tuntemattomiksi jääneet näyttelijät on onnistuttu tunnistamaan Laitisen Työväen Näyttämön teatterilaisista Etsivälle Keskuspoliisille tekemien raporttien perusteella.
Mustajõgi (Narva)

Mustajõgi () on Viron Narva-Jõesuun kaupungissa ja Alutagusen kunnassa Itä-Virumaalla virtaava lyhyt joki. Joki yhtyy Narvanjokeen sen vasemmalta puolelta ja sen puolivälissä eli noin 37 kilometriä Peipsijärven luusuasta alaspäin.
Joen kulku.
Joen kulkuun on perkauksilla ja oikaisuilla vaikutettu suuresti, mikä johtuu alueen öljyliuskeen louhinnasta ja lämpövoimalaitoksen toiminnasta. Joki saa alkunsa Kurtnan järvialueelta Peen-Kirjakjärvestä. Jo muutaman sadan metrin jälkeen joen uoma muuttuu suoraksi valta-ojaksi, joka seuraa rautatien raidetta pari kilometriä koilliseen, sitten kääntyy saman verran etelään ja seuraa siellä toista kilometriä toista raidetta kaivantoalueen reunalle. Silloin joki saapuu Puhatu soon pohjoislaidalle, jota se seuraa hetken. Joen uoma on täällä käännetty suoraan pohjoiseen ja tässä suunnassa se jatkaa viisi kilometriä. Nyt joki saavuttaa alkuperäisen uomansa, missä sen mutkitteleva luonnollinen kulku jatkuu itään päin. Joki yhtyy Narvanjokeen Mustajõen kylän ja sen läheisen Eestin lämpövoimalaitoksen luona.
Mustajõen valuma-alue.
Mustajõen valuma-alueen latva-alueella sijaitsee Kurtnan järvialue, jossa kulkee vedenjakaja Voka jõen suuntaan pohjoisessa. Järvialueen järvet on yhdistetty toisiinsa yhdysojilla, joilla ne on liitetty kiinteästi Mustajõen valuma-alueeseen. Yhdistettyjä järviä ovat Kirjakjärv, Peen-Kirjakjärv, Konsu järv, Ahvenjärv, Särgjärv, Räätsma järv, Nõmme järv, Mustjärv, Niinisaare järv ja ehkä vielä Suurjärv toisen laskuojan kautta. Järviin on vielä johdettu Raudi kanal, joka alkaa kauempana Mäetagusen itäpuolelta. Järvialueen itäpuolella olevan kaivantoalueen kautta laskee Riiasoo kraavi, johon on johdettu Nootjärven ja Aknajärven laskuojat. Kaivantoalueen sadevesien keräämiseksi alueella risteilee lukuisia ojia, jotka on liitetty Mustajõen uomaan sen eri kohdissa.
Lennart Lauramaa

Lennart Lauramaa, nimi alun perin "Vieno Laurén", sitten "Lennart Laurén" (15. kesäkuuta 1913 Maaria – 8. heinäkuuta 1974 Helsinki) oli suomalainen näyttelijä ja järjestäjä.
Kauppiasperheeseen syntynyt Lauramaa opiskeli tanssia Thelma Tuuloksen ja näyttelemistä Ester Lindgrenin johdolla. Hän oli näyttelijänä Suomen Työväen Teatterissa 1946–1949 ja Vallilan kesäteatterissa 1950–1957 sekä johtajana Tapanilan Työväen Näyttämöllä 1952–1954 ja näyttelijänä Operettiteatterissa 1960–1962. Hänellä oli myös noin puolensataa elokuvaroolia ja hän oli järjestäjänä kymmenessä elokuvassa. Lauramaa siirtyi järjestäjäksi Mainos-TV:hen 1963 ja hän esiintyi näyttelijänä tv-elokuvissa ja tv-sarjoissa. Lauramaa kuoli 1974 Helsingissä 61-vuotiaana.
Lauramaalla oli yksi päärooleista Mauri Sariolan romaaniin perustuneessa Susikoski-elokuvassa Kolmas laukaus (1959) jossa hän esitti asioitsija Anttilaa. Ensimmäinen elokuvarooli hänellä oli maisterina elokuvassa Minä elän (1946). Hän esiintyi elokuvatuottajana Jörn Donnerin elokuvassa Naisenkuvia (1970).
Romanian valtionarkisto

Romanian valtionarkisto, , sai oikeastaan alkunsa vuonna 1859 Valakian ja Moldavian kuningaskuntien yhdistyessä ja Bukarestin vakiintuessa kuningaskunnan pääkaupungiksi. Tosin Moldaviassa arkistolaitos toimi jo vuodesta 1831. Arkistoja sijaitsee useammassa paikassa hajasijoitettuna, mutta pääarkisto on Bukarestissa, ja se on sisäasiainministeriön alaisuudessa. Vuoteen 1996 laitoksen nimenä on ollut yksinkertaisesti "Valtionarkisto" (). Siihen on yhdistetty myös pääkaupungin arkisto.